仲秋朝拜昭陵
作者：權德輿
朝代：唐

paragraphs: 清秋壽原上，詔拜承吉卜。
嘗讀貞觀書，及茲幸齋沐。
文皇昔潛耀，隋季自顛覆。
撫運斯順人，救焚非逐鹿。
神祇戴元聖，君父納大麓。
良將授兵符，直臣調鼎餗。
無疆傳慶祚，有截荷亭育。
仙馭淩紫氛，神遊棄黃屋。
方祗護山跡，先正陪巖腹。
杳杳九嵕深，沈沈萬靈肅。
鳥飛田已闢，龍去雲猶簇。
金氣爽林巒，乾岡走崖谷。
吾皇弘孝理，率士蒙景福。
擁佑乃清夷，威靈諒回復。
禮承三公重，心愧二卿祿。
展敬何所伸，曾以斧山木。